Ħarsa lejn l-istejjer ewlenin fil-ġurnali tal-lum
Din hija ħarsa lejn l-istejjer fuq il-faċċatti tal-ġurnali tal-lum, il-Ħadd, 19 ta' Lulju, 2020. The Sunday Times of Malta jirrapporta li l-Kap tal-Partit Nazzjonalista Adrian Delia indika li qed jikkunsidra vot ta' fiduċja ġdid fil-Kunsill Ġenerali. Huwa qal lil Times of Malta li jekk ma jirbaħx il-vot, jitlaq. Imma jekk jirbaħ, il-membri parlamentari ribelli jkollhom isegwu l-linja tat-tmexxija jew iwarrbu. F'rapport ieħor ta' The Sunday Times of Malta naqraw li l-Avukat Ġenerali Peter Grech ta parir lill-pulizija li ma kienx hemm bażi legali li fuqha setgħu jagħlqu l-bank Pilatus dak il-lejl li l-eks li ngħad li l-Prim Ministru Joseph Muscat kellu rabta mal-kumpanija misterjuża fil-Panama – Egrant. It-Torċa It-Torċa tirrapporta li l-konsum tal-elettriku baqa' b'saħħtu waqt il-pandemija. Mill-Kunsill Ewropew li għaddej bħalissa fi Brussell, it-Torċa tirrapporta li saru passi 'l quddiem iżda 'l bogħod minn ftehim dwar il-pjan ta' rkupru Ewropew. F'rapport ieħor insibu li d-deċiżjoni tal-President George Vella dwar il-Kap tal-Oppożizzjoni u tal-Partit Nazzjonalista Adrian Delia ma tistax tiġi sfidata f'Qorti Kostituzzjonali. Naqraw li nkella tiġi attakkata l-awtonomija tal-President u anke d-demokrazija. Bir-ritratt, it-Torċa tgħid li films taċ-ċinema ġew posposti minħabba l-COVID-19, b'diversi swali jagħżlu li juru films "antiki". Il-Mument Il-Mument jirrapporta li l-Kap tal-Partit Nazzjonalista Adrian Delia qal li se jipproponi azzjoni konkreta fl-Eżekuttiv fl-aħjar interess tal-Partit. Intervistat minn Fr Joe Borg fuq l-istazzjon tar-radju RTK 103FM, Dr Delia qal li kull deċiżjoni li se jkun qed jieħu fil-jiem li ġejjin se tkun dejjem fl-aqwa interess tal-Partit. Il-Mument jgħid li l-Gvern qed jaħbi l-pariri dwar il-mina bejn Malta u Għawdex. Insibu wkoll rapport li jkompli fil-paġni ta' ġewwa tal-gazzetta dwar il-bejgħ tat-tliet sptarijiet u naqraw li hemm aktar intriċċi dwar il-privatizzazzjoni minn wara dahar il-poplu li falliet għalkollox. Malta Today jirrapporta li r-ribelli fil-Partit Nazzjonalista qed jikkunsidraw mossa oħra kontra l-Kap Adrian Delia permezz tal-ġbir ta' 150 firma mill-kunsilliera biex isejħu laqgħa tal-Kunsill Ġenerali biex jivvutaw fuq il-futur ta' Adrian Delia. Malta Today jirrapporta li minn stħarriġ li sar joħroġ li Therese Comodini Cachia għad trid tħalli impatt fost il-votanti wara li hija ħarġet bħala l-wiċċ tar-ribelljoni fost il-grupp parlamentari tal-Partit Nazzjonalista. F'rapport li jkompli fil-paġni ta' ġewwa tal-ġurnal insibu li l-Uffiċċju tal-Prim Ministru ried jimbotta l-idea li Daphne Caruana Galizia nqatlet mir-Russi. Kullħadd Kullħadd jirrapporta li tip ta' asfalt ġdid, li jiflaħ għal tagħbijiet kbar u anke għall-elementi tan-natura, se jkun qed jibda jiksi wiċċ it-toroq bil-għan li dawn iservu iżjed fit-tul. F' rapport bit-titlu "Delia lest jerġa' jmur għall-vot", Kullħadd jirrapporta li l-Kap tal-Partit Nazzjonalista tenna għal aktar minn darba li m'għandu l-ebda problema jerġa' jmur għall-vot quddiem it-tesserati, proprju kif ġie ssuġġerit lilu din il-ġimgħa mill-eks Kap Lawrence Gonzi. Kullħadd jirrapporta li mill-2013, il-valuri tal-entitajiet pubbliċi trippla u l-profitti totali laħqu €172 miljun fi ftit aktar minn leġiżlatura. The Malta Independent on Sunday jirrapporta li Therese Commodini Cachia qalet li huwa diffiċli ħafna li jkun hemm l-għaqda fil-Partit Nazzjonalista b'Adrian Delia fit-tmexxija wara żewġ voti ta' sfiduċja fih. Il-Kap tal-Partit Nazzjonalista Adrian Delia qal lil The Malta Independent on Sunday li jirriżenja biss jekk iħoss li sejjer fit-triq il-ħażina. Huwa qal li madankollu ma għamel xejn ħażin u wħud minn dawk kontrih iriduh jitlaq għax din ilha l-missjoni politika tagħhom mill-ewwel ġurnata tiegħu bħala Kap. Illum Illum jirrapporta li l-eks Segretarju Ġenerali tal-Partit Nazzjonalista Joe Saliba jingħaqqad ma' lista dejjem tikber ta' politiċi mill-"aqwa żmien" tal-PN li qed jagħtu daqqa t'id lil Adrian Delia f'nofs kriżi politika li għaddej minnha. F'rapport ieħor, Illum jgħid li fir-rapport dwar il-ftehim bejn il-Gvern u Vitals Global Healthcare, l-Awditur Ġenerali jagħti indikazzjoni li kollox kien f'idejn Konrad Mizzi, Chris Fearne ma kienx involut, kien hemm nuqqas ta' due diligence, rapport ta' vijabbilità 'fqir', li r-riskju kien aktar fuq il-Gvern u l-gidba ta' Ram Tumuluri.